Turismo krusero

Turismo krusero ta un forma di turismo kaminda hende ta hasi un biahe riba un barku krusero. E tipo di turismo aki ta karakterisá pa su nivel altu di komodidat i entretenimentu. Abordo di un krusero tin hopi fasilidat ameno, manera sine, pisina, tienda, bar, kasino i restorant, komo tambe un oferta amplio di entretenimentu, manera show, músika, baile i otro eventonan kultural.

Pasaheronan ta permanesé den nan propio kabina, ku normalmente ta inkluí un kamber ku baño i sanitario. Kruseronan ta wòrdu kategorisá segun tamaño, ruta, durashon i nivel di luho. Durante e biahe, e barku generalmente ta hasi parada na diferente haf i destinashon, kaminda pasaheronan por partisipá na ekskurshonnan turístiko.

E turismo krusero ta dirigi tanto riba destinashonnan di solo i playa, manera Karibe i Mediteraneo, komo tambe riba destinashonnan natural i eksótiko manera Noruega, Alaska i Antártika. Ademas, tin kruseronan riba riu, por ehèmpel riba Nilo, Rin i Danubio.

Durante e últimonan dékada, turismo krusero a bira un di e sektornan di turismo ku mas rápido kresementu.Kester, G. C. J. Cruise tourism. Tourism Economics. 2002. Desde 1990, e merkado ta dupliká aproksimadamente kada dies aña. Sinembargo, krisisnan manera e pandemia di COVID-19 a mustra tambe e vulnerabilidat di e industria i su gran impakto riba e ekonomia lokal di destinashonnan popular.

 Historia 
Originalmente, barkunan grandi tabata diseña pa transporta karga i no pasahero. Na 1818, e "Black Ball Line", fundá na New York, a bira e promé kompania ku a ofresé un servisio regular pa pasahero ku sierto nivel di komodidat, prinsipalmente riba e ruta entre Merka y Gran Bretaña.

Un punto importante den e historia di turismo krusero tabata e fundashon di e kompania "Peninsular and Oriental Steam Navigation Company" (P&O) na 1822. Inicialmente, P&O a operá rutanan regular entre Inglatera i Península Ibériko, pero na 1844 e kompania a kuminsa ofresé biahenan riba laman pa propósito turístiko, ku destinashonnan manera Gibraltar, Malta i Atenas. E barkunan tabata sali prinsipalmente for di Southampton. P&O ta konsiderá e kompania di krusero mas bieu di mundu i un prekursor di e krusero moderno.

Na 1833, e bapor italiano S/S Francesco ta konsiderá e promé barku krusero di mundu. E barku a realisá un biaha di tres luna ku paradanan na Catania, Malta, Corfú, Patras, Delphi y Atenas. Abordo, pasaheronan a disfruta di baile, fiesta i ekskurshonnan turístiko. E gran èksito di e biaha a kondusí na fundashon di "Mediterranean Steamship Company", ku despues a establesé konekshonnan komersial ku Merka.thumb|200px|left|Prinzessin Victoria Luise tabata e promé barku konstruí pa sirbi komo krusero. Su promé parada na Kòrsou tabata dia 14 di febrüari 1901.

Na fin di siglo diesnuebe i kuminsamentu di siglo binti, biahenan transatlántiko a bira hopi popular, tantu pa inmigrante komo pa pasaheronan riku ku tabata biaha pa negoshi i plaser. Sinembargo, e desaroyo di aviashon den siglo binti a kousa un kaida gradual den popularidat di biahenan riba oséano. Komo resultado, kompanianan di barku a adapta nan modelo di negoshi, halando e enfoke for di transporte pa turismo.

E era di krusero moderno a inisiá den añanan 1960, ora kompanianan a kuminsá enfoká riba fakansi den Karibe. E barkunan a wòrdu diseña kada bes mas pa entretenimentu y relahamentu, ku menos énfasis riba transporte. Den añanan 1970, e promé barkunan spesífikamente orientá riba rekreo a drenta servisio. Durante añanan 1990, turismo krusero a ekspandé pa Oropa, Asia y e region Pasífiko.

Desde fin di añanan 1980, e konstrukshon di barkunan krusero mas grandi i ku varios piso a kondusí na aparishon di e yamá megakruseronan, ku kapasidat pa miles di pasahero i un amplio oferta di fasilidatnan abordo.

 Impakto i retonan 
Turismo krusero tin un impakto ekonómiko signifikante riba destinashonnan, generando ingreso pa e waf, operadó turístiko i komersio lokal. Sinembargo, e industria tambe ta enfrenta krítika relashoná ku impakto ambiental, preshon riba infrastruktura lokal i kondishonnan di trabou abordo di barkunan. E futuro di turismo krusero ta dependé di su abilidat pa adapta na normanan ambiental mas strikto i na e demanda kresiente pa turismo sostenibel.

 Karibe Hulandes 
Turismo krusero ta un pilar importante di e ekonomia turístiko na mayoria di e islanan di Karibe Hulandes. Desde fin di siglo binti, Aruba, Kòrsou, Boneiru i Sint Maarten a desaroyá infrastructura portuario moderno pa risibí barkunan krusero grandi i kantidatnan kresiente di pasahero. E islanan aki ta benefisiá di nan ubikashon stratégiko riba rutanan krusero den ost i sur di Karibe, loke a hasi ku nan a bira un parada regular pa kompanianan internashonal.

Den partikular, Sint Maarten i Aruba ta konta entre e hafnan di krusero mas bishitá den region, ku Sint Maarten fungiendo komo un hub prinsipal pa embarke i desembarke di pasahero, mientras ku Aruba i Kòrsou ta sobresalí komo destinashonnan di parada. Huntu, e islanan di Karibe Hulandes ta risibí varios mion pasahero di krusero kada aña, generando ingreso importante pa komersio lokal, inkluso ekskurshonnan, transporte, gastronomia i otro servisionan.

Apesar di e impakto negativo durante e pandemia di COVID-19, turismo krusero den Karibe Hulandes a mustra un rekuperashon fuerte desde 2022, ku un oumento sostení den yegadanan di barku i pasahero. E sektor ta sigui siendo un elemento klave den diversifikashon di turismo, ounke tambe ta lanta diskushon tokante sostenibilidat, preshon riba infrastruktura i balanse entre benefisio ekonómiko i impakto sosial i ambiental.

 Mira tambe 
 Turismo
 Sobreturismo

Kategoria:Turismo
Kategoria:Navegashon